Document ID: 32006R0956

KOMMISSIONENS FORORDNING (EF) Nr. 956/2006
af 28. juni 2006
om ændring af forordning (EØF) nr. 94/92 for så vidt angår listen over tredjelande, som visse landbrugsprodukter, der er opnået ved økologiske produktionsmetoder, skal have oprindelse i for at kunne markedsføres i EF
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler (1), særlig artikel 11, stk. 1, litra a), og
ud fra følgende betragtninger:
(1)
Listen over tredjelande, som visse landbrugsprodukter, der er opnået ved økologiske produktionsmetoder, skal have oprindelse i for at kunne markedsføres i EF, jf. artikel 11, stk. 1, i forordning (EØF) nr. 2092/91 (i det følgende benævnt listen), er anført i bilaget til Kommissionens forordning (EØF) nr. 94/92 af 14. januar 1992 om nærmere regler for indførsel fra tredjelande som omhandlet i forordning (EØF) nr. 2092/91 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler (2).
(2)
Visse landbrugsprodukter, der indføres fra Indien, markedsføres nu efter undtagelsesbestemmelsen i artikel 11, stk. 6, i forordning (EØF) nr. 2092/91.
(3)
Indien har anmodet Kommissionen om at blive optaget på listen. Landet har fremlagt de oplysninger, der kræves i henhold til artikel 2, stk. 2, i forordning (EØF) nr. 94/92.
(4)
På grundlag af en gennemgang af disse oplysninger og efterfølgende drøftelse med de indiske myndigheder kan det konkluderes, at landets regler for produktion og inspektion af landbrugsprodukter svarer til reglerne i forordning (EØF) nr. 2092/91.
(5)
Kommissionen har foretaget kontrol på stedet af reglerne for de produktions- og inspektionsforanstaltninger, der anvendes i Indien, og som er fastsat i artikel 11, stk. 5, i forordning (EØF) nr. 2092/91.
(6)
Varigheden af Costa Ricas and New Zealands optagelse på listen udløber den 30. juni 2006. For at undgå handelsafbrydelser er det nødvendigt at forlænge varigheden af disse landes optagelse på listen i en yderligere periode.
(7)
Australien har meddelt Kommissionen, at et kontrolorgans navn er blevet ændret, og at et andet kontrolorgans navn er blevet korrigeret.
(8)
Schweiz har anmodet Kommissionen om at få ændret betingelserne for sin optagelse på listen i overensstemmelse med aftalen mellem Det Europæiske Fællesskab og Det Schweiziske Forbund om handel med landbrugsprodukter (3), der blev godkendt ved Rådets og Kommissionens afgørelse 2002/309/EF (4), særlig aftalens bilag 9 om levnedsmidler og økologisk producerede landbrugsprodukter.
(9)
Schweiz har indsendt de oplysninger, der kræves efter artikel 2, stk. 5, i forordning (EØF) nr. 94/92. Gennemgangen af de indsendte oplysninger har vist, at kravene svarer til kravene i henhold til Fællesskabets lovgivning.
(10)
New Zealand har meddelt Kommissionen, at et kontrolorgans navn er blevet ændret.
(11)
Forordning (EØF) nr. 94/92 bør ændres i overensstemmelse hermed.
(12)
Foranstaltningerne i denne forordning er i overensstemmelse med udtalelse fra det udvalg, som er nedsat i medfør af artikel 14 i forordning (EØF) nr. 2092/91 -
UDSTEDT FØLGENDE FORORDNING:
Artikel 1
Bilaget til forordning (EØF) nr. 94/92 affattes som angivet i bilaget til nærværende forordning.
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. juni 2006.

Labels: 3
18
17
6